
     RAPORT

asupra
proiectului de Lege pentru modificarea şi completarea Legii nr.202 

din 1998 privind organizarea Monitorului Oficial al României, republicată

În temeiul dispoziţiilor art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată spre dezbatere, în fond, cu proiectul de Lege pentru modificarea şi completarea Legii nr.202 din 1998 privind organizarea Monitorului Oficial al României, republicată, trimis cu adresa nr. PL.x. 753 din 5 decembrie 2011, înregistrat cu nr. 31/1233 din 8 decembrie 2011.
Camera Deputaţilor este Cameră decizională, în conformitate cu dispoziţiile art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, cu modificările şi completările ulterioare.
Senatul, în calitate de primă Cameră sesizată, a adoptat iniţiativa legislativă, în şedinţa din 28 noiembrie 2011, în condiţiile articolului 75 alineatul (2) teza a III-a din Constituţia României, republicată.

Consiliul Legislativ, prin adresa cu nr.812 din 18 iulie 2011, a avizat favorabil iniţiativa legislativă, cu observaţii şi propuneri.
Proiectul de lege supus dezbaterii are ca obiect de reglementare modificarea Legii nr.202/1998 privind organizarea Monitorului Oficial al României, republicată. Prin proiect se propune “constituirea unei arhive electronice prin care cetăţeanul să fie informat permanent asupra conţinutului actelor normative”, precum şi a unei pagini actualizate cu forma finală a tuturor actelor normative, “astfel încât să fie uşor de găsit orice act normativ“.
Guvernul României, conform punctului de vedere transmis cu adresa nr.1924 din 19 august 2011, nu susţine adoptarea iniţiativei legislative. Guvernul invocă  prevederile Directivei 2003/98/CE, conform cărora obligativitatea furnizării informaţiilor revine instituţiilor publice emitente şi nu întreprinderilor, directiva neeliminând perceperea unui preţ pentru serviciul furnizat.
În conformitate cu prevederile art.61 din Regulamentul Camerei Deputaţilor, republicat, cu modificările şi completările ulterioare, membrii Comisiei juridice, de disciplină şi imunităţi au examinat proiectul de lege în şedinţa din 24 ianuarie 2012.

 
La dezbaterea iniţiativei legislative a participat, în calitate de invitat, domnul Mircea Marinescu, director general al Regiei Autonome  “Monitorul Oficial”.

În timpul dezbaterilor, membrii Comisiei au constatat faptul că proiectul de  lege nu face distincţie între interesul public al dreptului de acces la informaţii şi cel comercial şi nu are în vedere faptul că Regia Autonomă “Monitorul Oficial” realizează fapte şi acte de comerţ şi este comerciant potrivit legilor în vigoare, astfel încât producţia sa este valorificată şi este dedicată obţinerii surselor proprii de finanţare, fără nici un sprijin financiar din partea statului. 
Iniţiatorii propunerii legislative nu au precizat cine va suporta costurile aferente serviciilor oferite în mod gratuit populaţiei.
La dezbateri au fost prezenţi 14 deputaţi din numărul total de 23 de membri ai Comisiei juridice, de disciplină şi imunităţi. 

În urma dezbaterilor, membrii Comisiei au hotărât, cu unanimitate de voturi, să propună plenului Camerei Deputaţilor, spre dezbatere şi adoptare, raportul de respingere a  proiectului de Lege pentru modificarea şi completarea Legii nr.202 din 1998 privind organizarea Monitorului Oficial al României, republicată.
În raport cu obiectul şi conţinutul reglementării, proiectul de lege face parte din categoria legilor ordinare.
                         PREŞEDINTE,                                      SECRETAR,

                          Daniel BUDA                             Gabriel ANDRONACHE
Consilier parlamentar,

Rodica Penescu

